{
  "1": "Kơy Phool Hiel xnoh hlolh đaneq đom katuôôy atêq neq, 'ngưưng dro hno ka'lăk xuum tuôq, chrơơk tyauq kaluh kađôm pa-ôh alưưt ji apok pato ku kamuuych,",
  "2": "vii varơuq dơơp bôô ku biin pa-ôh lar, xuum klaak ku biin nưq heq biq khăk lôlq, ",
  "3": "tuôôy leh ăm vôôch pajêêt, đooy deek kaluh tuôông xa đơu Kơy Plêêk dơơp vlôh xôq nhonq xok dii xuum xet kuh kwaay vii manih tuôq gmưh ji hlolh xet hyioh jăk.",
  "4": "vii tôôy proh ku Kơy Plêêk laa kaxaay tamaq, ji leh e vâât kajoq đangq vih ka'lăk tuôôy jah nhonq xok dii xuum xet kuh kwaay,",
  "5": "vii tuôông xa jah paxarêh gmưh apok Kơy Plêêk ji apok apôôy.\n\\p",
  "6": "Tuôôy xôq kaluh varơuq nưq adrooyq kangưưr oh ay, koot hno laa xapok kaxaay ku Lôôk Wơơt Dêh Jê-xu, jah vach xeep đom apok ku xuum tuôq ji apok pato kaxaay tamaq đơu koot heq tameen tyauq.",
  "7": "Bơh dayh chôôyq ka'lăk kaluh varơuq taboon leh e đom dêh araak ku taleq dro mo karaq. Tađôôy muut đnư, dayh arieq kadih koot ka varơuq tuôq kuh kuul,",
  "8": "Vii \"varơuq atuq xăk xamơk yôôych e iich đom wat lêq, bơh varơuq arieq xuum tuôq kuh kuul yôôych e iich ka tôôy varơuq, vii e apok paleek ka đơơy neq ji đơơy têq.\"",
  "9": "Apok nưq laa đanq tuôq gmưh ji đanq nhonq xok dêq hloay,",
  "10": "vii haay pơq pơơl ji hmot jăk ka varơuq neq, vii haay xôq xuum takô gmưh aduq Kơy Plêêk hloay riilh, Kadraq laa Wơơt Lôôk ku tôôy manih, yưk laa ku khơl tuôq.",
  "11": "Dayh padoh taboon ji pato daay kaluh varơuq nưq.",
  "12": "Te xôq akơyq 'yo leh ra kajoq xanưm tadăp ku koot, đơu dayh dơơp ramiil ka khơl tuôq, đom apok đnooy, đom kach xa thêêt, đom varơuq xung xiaq, đom xuum tuôq, đom varơuq xarêh xaraat.   ",
  "13": "Dayh tabông muut varơuq đok rahlap, đnooy pa nhăk, pato daay dong truh tuôôy gô truh.",
  "14": "Te ta'wơơl vanong măn đom koot, laa vanong heq jah kahniq ka koot xing apok hlit, kung dii varơuq xôq ti ku khơl draq.",
  "15": "Dayh dơơp tyauq kaluh varơuq nưq, dayh tagluunq muut kaluh varơuq nưq, xôq varơuq kôt tok ku koot yuôôl vlôh hlolh đôôyq dii tôôy manih. ",
  "16": "Dayh rơơych rol 'yo hlê kadih xăk koot ji varơuq pato daay. Dayh kajưk đom kaluh varơuq nưq, vii dơơp đanưq koot hno wơơt kaah kadih koot kung khơl tameen koot. "
}
